NARIADENIE KOMISIE (ES) č. 252/2005
zo 14. februára 2005,
ktorým sa mení a dopĺňa nariadenie (ES) č. 349/2003, ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 19 bod 2,
po konzultácii so Skupinou pre vedecké preskúmanie,
keďže:
(1)
Článok 4 ods. 6 nariadenia (ES) č. 338/97 stanovuje, že Komisia môže stanoviť obmedzenia na dovoz určitých druhov do Spoločenstva v súlade s podmienkami stanovenými v písmenách a) až d) tohto článku.
(2)
Zoznam druhov, ktorých dovoz do Spoločenstva bol pozastavený, bol naposledy stanovený nariadením Komisie (ES) č. 349/2003 z 25. februára 2003, ktorým sa pozastavuje dovoz exemplárov určitých druhov voľne žijúcich živočíchov a rastlín do Spoločenstva (2).
(3)
Rozšírenie Európskej únie od 1. mája 2004 na 25 členských štátov vyžaduje, aby boli z tohto zoznamu vypustené všetky existujúce pozastavenia, pokiaľ ide o druhy s pôvodom v nových členských štátoch.
(4)
Na základe najnovších informácií Skupina pre vedecké preskúmanie dospela k názoru, že stav ochrany určitých druhov uvedených v prílohách A a B k nariadeniu Rady (ES) č. 338/97 bude vážne ohrozený, ak sa nepozastaví ich dovoz do Spoločenstva z určitých krajín ich pôvodu. Uvedené druhy a krajiny ich pôvodu sú tieto:
-
Blastomussa spp., Cynarina lacrymalis, Plerogyra spp., Trachyphyllia geoffroyi z Indonézie (všetky exempláre okrem exemplárov kultivovaných v morskom prostredí, prichytených k umelým substrátom),
-
Chamaeleo gracilis z Beninu (voľne žijúce a exempláre z farmy),
-
Euphorbia bulbispina a Euphorbia guillauminiana z Madagaskaru,
-
Geochelone pardalis z Mozambiku (exempláre z fariem),
-
Mantella aurantiaca, Pachypodium rosulatum, Pachypodium sofiance z Madagaskaru,
-
Naja spp. z Laoskej ľudovodemokratickej republiky,
-
Psittacus erithacus z Nigérie,
-
Ursus arctos z provincie Britská Kolumbia v Kanade (lovecké trofeje).
(5)
Skupina pre vedecké preskúmanie dospela k názoru, že pozastavenie dovozu druhov Psittacus erithacus z Konžskej demokratickej republiky do Spoločenstva už nemožno zaručiť štatútom ochrany tohto druhu.
(6)
Skupina pre vedecké preskúmanie usúdila, že dovoz Chrysemys picta a Oxyura jamaicensis do Spoločenstva predstavuje ekologickú hrozbu pre voľne žijúce živočíchy a rastliny autochtónne pre Spoločenstvo, a preto by mal byť tento dovoz pozastavený.
(7)
Všetky krajiny pôvodu druhov, ktoré podliehajú novým obmedzeniam na dovoz do Spoločenstva podľa tohto nariadenia, boli prekonzultované.
(8)
Článok 41 nariadenia Komisie (ES) č. 1808/2001 z 30. augusta 2001, ktorým sa stanovujú podrobné pravidlá týkajúce sa implementácie nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (3), obsahuje ustanovenia, na základe ktorých majú členské štáty implementovať obmedzenia stanovené Komisiou.
(9)
Príloha k nariadeniu (ES) č. 349/2003 by preto mala byť zmenená a doplnená a z dôvodu zreteľnosti nahradená.
(10)
Opatrenia stanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami,
PRIJALA TOTO NARIADENIE:
Článok 1
Príloha k nariadeniu (ES) č. 349/2003 sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. februára 2005